Breaking News
Harian Umum Media Kalimantan,
Nang Bakisah: Amang BB
KALIHATAN di luarannya banar ai muha Busu Kumandrah ngini sangar. Napang, awaknya dasar hirang, putih sadikit haja. Tagal mun urusan wan binian, paling rumantis hidin ngini.
Wahini haja, Diyang, nang anak urang sugih, abahnya pangusaha batu, kawa inya maminang jadi gandak. Sampai tatilambung Diyang, gadis bujang anak pangusaha batu nitu mun sudah dapat rayuan Busu.
Mun sudah kaitu, lih nang calun bintuha, sabuting-dua parusahaan dih abah diunjuk wan Busu. Disuruh mangalula, tamasuk parusahaan gatah di Matraman sana.
Tagal sajauh ngini, balum pang Busu wani malamar Diyang. Diyangnya jua, mudil manyalidiki Busu hulu, supaya kada dikawini lih kucing laki dalam karung.
Suah Diyang mancubai cinta Busu. Haratan makanan di risturan, ditakuni lih Diyang. “Yang…, ulun handak batakun wan pian. Sabarapa dalam garang cinta pian nitu wan ulun…?” jar Diyang, sambil takurihing supan-supan dikulum.
Sawat pang Busu takajut. Tagal bausaha inya tatap tanang. “Hmm…,” jar Busu, mandangung kaya kumbang, “Takana angin napa tadih ikam Ding, maka batakun kaitu…. Mun ikam handak tahu Ding Diyang lah, nang jalas cinta A’a wan ikam, dalam banar. Sadalam laut Atlantik. Asanya kada kawa diungkapakan wan kata-kata,” jar Busu mahambur racun.
Tagal sakalinya Diyang kada puas wan jawaban Busu nang kaitu haja, nang kada tapi jalas. “Laakaaasssi nah A…, ulun handak tahu banar ai, supaya ulun kaina jadi bini nang sholehah haja,” jar Diyang, sambil bamanja-manja di bahu Busu.
Uma Busu asa tarabang ka langit ka tujuh. “Ukiiii beib…, kalu ikam handak tahu nang sabujurnya wan cinta A’a…,” Busu manyarah wan mulai manjalasakan.
“Ikam tahu kalu, A’a ni cinta banar wan ikam. Kaya hinpun wan sim-card-nya, kaitu Yang ai…. A’a ni jadi hinpunnya, ikam sim card di dalamnya…. Barikit di dalamnya Ding ai… sudah dalam… banar pulang…. Pukuknya tanpa ikam, A’a ni lain napa-napa,” jar Busu mahambur racun banar.
Napada, pina lilihan busa di muntung Diyang mandangar ucapan cinta Busu nang dalam. “Ohhh Tuhanku…!! Yang…, ulun hanyar tahu kalu pian tu…, rumatiiiiis banar…. Ulun tambah cinta banar wan pian A’a Busu ai…,” jar Diyang.
Limbah baucap kaitu, maginnya tambah bamanja Diyang ka bahu Busu. “Kada masalah Ding ai. A’a siap balakun napa haja gasan ikam,” jar Busu pulang.
Tuntung makanan di risturan nitu, imbah dibayari Busu nang mainjam duit Diyang jua, bajalan buhannya nang badua ngini kaluar risturan, sambil baingkutan tangan. Tagal dalam hati, Busu baucap, “Ya Tuhan, untung haja Diyang kada tahu kalu hinpun unda sabujurnya… DUA SIMCARD!.”()
Copyright © Harian Umum Media Kalimantan. Developed by: mk_online |RSS Feed |Hubungi Kami
eng_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn